CELEX: 52021PC0711
Language: sl
Date: 2021-11-23
Title: Predlog IZVEDBENI SKLEP SVETA o spremembi Izvedbenega sklepa 2013/53/EU glede dovoljenja Kraljevini Belgiji, da za nadaljnje obdobje uporablja posebni ukrep, ki odstopa od člena 285 Direktive 2006/112/ES

EVROPSKA KOMISIJA
            Bruselj, 23.11.2021
            COM(2021) 711 final
            2021/0369(NLE)
            
            Predlog
            IZVEDBENI SKLEP SVETA
            o spremembi Izvedbenega sklepa 2013/53/EU glede dovoljenja Kraljevini Belgiji, da za nadaljnje obdobje uporablja posebni ukrep, ki odstopa od člena 285 Direktive 2006/112/ES
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 5. maja 2021, je Belgija zaprosila za dovoljenje, da do 31. decembra 2024 še naprej uporablja ukrep odstopanja od člena 285 direktive o DDV, ki bi ji omogočil, da davčne zavezance, katerih letni promet ne presega 25 000 EUR, oprosti plačila DDV.
            
            
               V skladu s členom 395(2), drugi pododstavek, direktive o DDV je Komisija z dopisom z dne 29. junija 2021 o zahtevi Belgije obvestila druge države članice. Komisija je z dopisom z dne 30. junija 2021 Belgijo uradno obvestila, da ima vse informacije, potrebne za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z možnostjo oprostitve davčnih zavezancev, ki ne dosegajo določene višine letnega prometa. Ta oprostitev pomeni, da davčnim zavezancem ni treba obračunavati DDV na dobavljeno blago, posledično pa ne morejo odbiti vstopnega DDV.
               
               
                  V skladu s členom 285 direktive o DDV lahko države članice, ki niso uporabile člena 14 Direktive Sveta 67/228/EGS
                     1
                  , oprostijo davčne zavezance, katerih letni promet ne presega 5 000 EUR. Ker Belgija ni uporabila te možnosti, je bil uporabljen posebno nizek prag, ki je leta 2012 znašal 5 580 EUR.
               
               
                  Na zahtevo Belgije je Svet z Izvedbenim sklepom Sveta 2013/53/EU
                     2
                   Belgiji dovolil, da do 31. decembra 2015 oprosti DDV davčne zavezance, katerih letni promet ne presega 25 000 EUR. Sklep je bil prvič podaljšan do 31. decembra 2018 z Izvedbenim sklepom Sveta (EU) 2015/2348
                     3
                  , nato pa do 31. decembra 2021 z Izvedbenim sklepom Sveta (EU) 2018/2077
                     4
                  .
               
               
                  Belgija je zaprosila za dodatno podaljšanje navedenega ukrepa za omejeno obdobje. Belgija je navedla, da posebni ukrep zmanjšuje upravno breme za davčne zavezance in davčni organ. Zato prispeva k poenostavitvi obračunavanja davka, kot je določeno v členu 395(1) direktive o DDV. Ta ukrep je in bo za davčne zavezance ostal v celoti neobvezen.
               
               
                  Po navedbah Belgije je konec leta 2019 približno 167 000 davkoplačevalcev, tj. 16,5 % vseh registriranih davkoplačevalcev, uporabilo posebni ukrep. Vpliv posebnega ukrepa na prihodke iz naslova DDV je še vedno zanemarljiv, saj ne vpliva bistveno na skupni znesek prihodkov od DDV ali na skupni znesek davčnih prihodkov, zbranih na ravni končne potrošnje.
               
               
                  Ukrep odstopanja, ki poenostavlja obveznosti malih gospodarskih subjektov, je v skladu s cilji, ki si jih je Evropska unija zastavila za mala podjetja.
               
               
                  Glede na pozitivni učinek na zmanjšanje upravnega bremena za podjetja in davčno upravo brez večjega vpliva na skupne prihodke od DDV je primerno Belgiji dovoliti, da ukrep odstopanja podaljša do 31. decembra 2024. 
               
            
            
               •Skladnost z veljavnimi predpisi s področja zadevne politike
            
            
               
                  Ukrep odstopanja je v skladu s cilji Direktive Sveta (EU) 2020/285, ki spreminja člene 281 do 294 direktive o DDV glede posebne ureditve za mala podjetja
                     5
                  , ki izhaja iz akcijskega načrta za DDV
                     6
                  , njen cilj pa je ustvariti sodoben in poenostavljen sistem za ta podjetja. Njegov namen je zlasti zmanjšati stroške upoštevanja predpisov v zvezi z DDV in izkrivljanje konkurence na nacionalni ravni in na ravni EU, zmanjšati negativen vpliv učinka praga in olajšati izpolnjevanje obveznosti podjetij ter spremljanje, ki ga izvajajo davčne uprave.
               
               
                  Poleg tega je prag 25 000 EUR v skladu z Direktivo (EU) 2020/285, saj državam članicam omogoča, da določijo prag letnega prometa, ki je potreben za oprostitev plačila DDV, na največ 85 000 EUR (ali protivrednost tega zneska v nacionalni valuti).
               
               
                  Podobna odstopanja za oprostitev plačila DDV so bila odobrena drugim državam članicam za davčne zavezance, katerih letni promet je pod določenim pragom, kot je določeno v členih 285 in 287 direktive o DDV. Nizozemski
                     7
                   je bil odobren prag v višini 25 000 EUR; Italiji
                     8
                   prag v višini 30 000 EUR, Luksemburgu
                     9
                   prag v višini 35 000 EUR; Poljski
                     10
                  , Latviji
                     11
                   in Estoniji
                     12
                   je bil odobren prag v višini 40 000 EUR; Madžarski
                     13
                   prag v višini 48 000 EUR; Litvi
                     14
                   prag v višini 55 000 EUR; Hrvaški
                     15
                   prag v višini 45 000 EUR; Malti
                     16
                   prag v višini 30 000 EUR; Sloveniji
                     17
                   prag v višini 50 000 EUR in Romuniji
                     18
                   pa prag v višini 88 500 EUR.
               
               
                  Odstopanja od direktive o DDV bi morala biti vedno časovno omejena, da se lahko ocenijo njihovi učinki. Poleg tega je podaljšanje veljavnosti posebnega ukrepa do 31. decembra 2024, ki ga je zahtevala Belgija, usklajeno z zahtevami Direktive (EU) 2020/285. Ta direktiva določa 1. januar 2025 kot datum, na katerega bodo morale države članice uporabiti nacionalne določbe, ki jih morajo sprejeti za uskladitev z njo.
               
               
                  Predlagani ukrep je torej v skladu z določbami direktive o DDV.
               
            
         
         
            
               •Skladnost z drugimi politikami Unije
            
            
               
                  Komisija nenehno poudarja potrebo po preprostejših pravilih za mala podjetja. V zvezi s tem je marca 2020 sprejela strategijo za MSP za trajnostno in digitalno Evropo
                     19
                  , v kateri se je zavezala, da si bo še naprej prizadevala za zmanjšanje bremena za MSP. Cilj zmanjšanja regulativnega bremena za MSP je eden od stebrov te strategije. Kar zadeva fiskalna pravila, je ta posebni ukrep v skladu s takimi cilji. Prav tako je v skladu z akcijskim načrtom za pravično in preprosto obdavčitev iz leta 2020, ki podpira strategijo za okrevanje
                     20
                   in potrjuje, da so stroški izpolnjevanja davčnih obveznosti v EU še vedno visoki in običajno znatno višji za mala kot za velika podjetja.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 395 direktive o DDV.
               
            
            
               •Subsidiarnost (za neizključne pristojnosti) 
            
            
               
                  Predlog je, glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. s poenostavitvijo pobiranja davkov za male davčne zavezance in za davčno upravo.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta.
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               
                  Posvetovanje z deležniki ni bilo opravljeno. Ta predlog temelji na zahtevi Belgije in zadeva le to državo članico.
               
            
            
               •Ocena učinka
            
            
               
                  Namen predloga za izvedbeni sklep Sveta je za naslednja tri leta podaljšati ukrep za poenostavitev, ki ukinja številne obveznosti glede DDV za podjetja z letnim prometom, ki ne presega 25 000 EUR, in ima zato pozitiven učinek na zmanjšanje upravnega bremena za podjetja in davčno upravo brez večjega vpliva na skupne prihodke iz naslova DDV. Zaradi majhnega obsega odstopanja in časovno omejene uporabe bo učinek ukrepa v vsakem primeru omejen.
               
               
                  Ukrep odstopanja bo za davčne zavezance neobvezen. Davčni zavezanci bodo imeli možnost, da se odločijo za splošno ureditev DDV v skladu s členom 290 Direktive 2006/112/ES.
               
               
            
         
         
            
               •Temeljne pravice
            
            
               
                  Predlog nima posledic za varstvo temeljnih pravic.
               
            
            
               4.VPLIV NA PRORAČUN
            
            
               
                  Po začetku veljavnosti Uredbe Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost
                     21
                  , Belgija ne bo izračunavala nadomestil od poročila o osnovi za lastna sredstva iz naslova DDV za proračunsko leto 2021 dalje.
               
            
            
               2021/0369 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa 2013/53/EU glede dovoljenja Kraljevini Belgiji, da za nadaljnje obdobje uporablja posebni ukrep, ki odstopa od člena 285 Direktive 2006/112/ES
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  22
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Z Izvedbenim sklepom Sveta 2013/53/EU
                  23
                je Kraljevina Belgija dobila dovoljenje za uvedbo posebnega ukrepa, ki odstopa od člena 285 Direktive 2006/112/ES in s katerim lahko davčne zavezance, katerih letni promet ne presega 25 000 EUR, do 31. decembra 2015 oprosti plačila davka na dodano vrednost (DDV) (v nadaljnjem besedilu: posebni ukrep). To dovoljenje je bilo prvič podaljšano z Izvedbenim sklepom Sveta (EU) 2015/2348
                  24
                do 31. decembra 2018, nato pa z Izvedbenim sklepom Sveta (EU) 2018/2077
                  25
                do 31. decembra 2021.
            
            
               (2)Z dopisom, ki ga je Belgija 5. maja 2021 poslala Komisiji, je zaprosila za dovoljenje, da še naprej uporablja posebni ukrep do 31. decembra 2024, tj. do datuma, do katerega morajo države članice prenesti Direktivo Sveta (EU) 2020/285
                  26
               , ki določa enostavnejša pravila o DDV za mala podjetja. Navedena direktiva državam članicam omogoča tudi, da oprostijo davčne zavezance, katerih letni promet v državi članici ne presega praga 85 000 EUR.
            
            
               (3)Na podlagi člena 395(2), drugi pododstavek, Direktive 2006/112/ES je Komisija z dopisom z dne 29. junija 2021 posredovala zahtevo Belgije drugim državam članicam. Z dopisom z dne 30. junija 2021 je uradno obvestila Belgijo, da ima na voljo vse informacije, potrebne za presojo zahteve.
            
            
               (4)Posebni ukrep je v skladu z Direktivo (EU) 2020/285, katere namen je zmanjšati stroške upoštevanja predpisov v zvezi z DDV za mala podjetja, izkrivljanje konkurence na nacionalni ravni in ravni Unije ter negativen učinek prehoda z oprostitve na obdavčitev (v nadaljnjem besedilu: učinek praga). Njegov namen je tudi olajšati upoštevanje predpisov za mala podjetja ter spremljanje, ki ga izvajajo davčni organi. Prag v višini 25 000 EUR je skladen s členom 284 Direktive 2006/112/ES.
            
            
               (5)Posebni ukrep bo za davčne zavezance ostal neobvezen. Davčni zavezanci se lahko še vedno odločijo za splošno ureditev DDV na podlagi člena 290 Direktive 2006/112/ES.
            
            
               (6)Na podlagi informacij, ki jih je predložila Belgija, bo imel posebni ukrep le zanemarljiv učinek na skupni znesek davčnih prihodkov Belgije, pobranih na ravni končne potrošnje.
            
            
               (7)Po začetku veljavnosti Uredbe Sveta (EU, Euratom) 2021/769
                  27
                Belgija ne bo izračunavala nadomestil od poročila o osnovi za lastna sredstva iz naslova DDV za proračunsko leto 2021 dalje.
            
         
         
            
               (8)Glede na pozitiven učinek posebnega ukrepa na zmanjševanje upravnega bremena in stroškov upoštevanja predpisov za mala podjetja in davčne organe ter glede na odsotnost vsakršnega večjega vpliva na skupne prihodke iz DDV bi bilo treba Belgiji dovoliti, da uporablja posebni ukrep za nadaljnje obdobje.
            
            
               (9)Dovoljenje za uporabo posebnega ukrepa bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega morajo države članice na podlagi člena 3(1) Direktive (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in jih uporabljati od 1. januarja 2025. Zato bi bilo primerno Belgiji dovoliti, da posebni ukrep uporablja do 31. decembra 2024.
            
            
               (10)Izvedbeni sklep 2013/53/EU bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
               Člen 2 Izvedbenega sklepa 2013/53/EU se nadomesti z naslednjim:
            
            
               „Člen 2
            
            
               Ta sklep se uporablja od 1. januarja 2013 do 31. decembra 2024.“
            
            
               Člen 2
            
            
               Ta sklep je naslovljen na Kraljevino Belgijo.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        UL 71, 14.4.1967, str. 1303/67.
               
               
                  
                     (2)
                  
                        Izvedbeni sklep Sveta 2013/53/EU z dne 22. januarja 2013 o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 22, 25.1.2013, str. 13).
               
               
                  
                     (3)
                  
                        Izvedbeni sklep Sveta (EU) 2015/2348 z dne 10. decembra 2015 o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 330, 16.12.2015, str. 51).
               
               
                  
                     (4)
                  
                        Izvedbeni sklep Sveta (EU) 2018/2077 z dne 20. decembra 2018 o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 331, 28.12.2018, str. 222).
               
               
                  
                     (5)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (6)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV – Vzpostavitev enotnega območja DDV v EU: čas za odločitev (COM(2016) 148 final).
               
               
                  
                     (7)
                  
                        Izvedbeni sklep Sveta (EU) 2018/1904 z dne 4. decembra 2018 o dovoljenju Nizozemski, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 310, 6.12.2018, str. 25).
               
               
                  
                     (8)
                  
                        Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (9)
                  
                        Izvedbeni sklep Sveta (EU) 2019/2210 z dne 19. decembra 2019 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 332, 23.12.2019, str. 155).
               
               
                  
                     (10)
                  
                        Izvedbeni sklep Sveta (EU) 2018/1919 z dne 4. decembra 2018 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 32).
               
               
                  
                     (11)
                  
                        Izvedbeni sklep Sveta (EU) 2020/1261 z dne 4. septembra 2020 o spremembi Izvedbenega sklepa (EU) 2017/2408 o dovoljenju Republiki Latviji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 296, 10.9.2020, str. 4).
               
               
                  
                     (12)
                  
                        Izvedbeni sklep Sveta (EU) 2021/358 z dne 22. februarja 2021 o spremembi Izvedbenega sklepa (EU) 2017/563 o dovoljenju Republiki Estoniji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost (UL L 69, 26.2.2021, str. 4).
               
               
                  
                     (13)
                  
                        Izvedbeni sklep Sveta (EU) 2018/1490 z dne 2. oktobra 2018 o dovoljenju Madžarski, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 252, 8.10.2018, str. 38).
               
               
                  
                     (14)
                  
                        Izvedbeni sklep Sveta (EU) 2021/86 z dne 22. januarja 2021 o dovoljenju Republiki Litvi za uporabo posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 30, 28.1.2021, str. 2).
               
               
                  
                     (15)
                  
                        Izvedbeni sklep Sveta (EU) 2020/1661 z dne 3. novembra 2020 o spremembi Izvedbenega sklepa (EU) 2017/1768 o dovoljenju Republiki Hrvaški, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 374, 10.11.2020, str. 4).
               
               
                  
                     (16)
                  
                        Izvedbeni sklep Sveta (EU) 2021/753 z dne 6. maja 2021 o dovoljenju Republiki Malti, da uporabi posebni ukrep odstopanja od člena 287 Direktive 2006/112/ES o skupnem sistemu davka na dodano vrednost in razveljavitvi Izvedbene uredbe (EU) 2018/279 (UL L 163, 10.5.2021, str. 1).
               
               
                  
                     (17)
                  
                        Izvedbeni sklep Sveta (EU) 2018/1700 z dne 6. novembra 2018 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 285, 13.11.2018, str. 78).
               
               
                  
                     (18)
                  
                        Izvedbeni sklep Sveta (EU) 2020/1260 z dne 4. septembra 2020 o spremembi Izvedbenega sklepa (EU) 2017/1855 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 296, 10.9.2020, str. 1).
               
               
                  
                     (19)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Strategija za MSP za trajnostno in digitalno Evropo (COM(2020) 103 final).
               
               
                  
                     (20)
                  
                        Sporočilo Komisije Evropskemu parlamentu in Svetu – Akcijski načrt za pravično in preprosto obdavčitev, ki podpira strategijo za okrevanje (COM(2020) 312 final).
               
               
                  
                     (21)
                  
                        Uredba Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 165, 11.5.2021, str. 9).
               
               
                  
                     (22)
                  
                        UL L 347, 11.12.2006, str. 1.
               
               
                  
                     (23)
                  
                        Izvedbeni sklep Sveta 2013/53/EU z dne 22. januarja 2013 o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 22, 25.1.2013, str. 13).
               
               
                  
                     (24)
                  
                        Izvedbeni sklep Sveta (EU) 2015/2348 z dne 10. decembra 2015 o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 330, 16.12.2015, str. 51).
               
               
                  
                     (25)
                  
                        Izvedbeni sklep Sveta (EU) 2018/2077 z dne 20. decembra 2018 o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 331, 28.12.2018, str. 222).
               
               
                  
                     (26)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (27)
                  
                        Uredba Sveta (EU, Euratom) 2021/769 z dne 30. aprila 2021 o spremembi Uredbe (EGS, Euratom) št. 1553/89 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 165, 11.5.2021, str. 9).